b'\n_START_ARTICLE_\nDru\xc5\xa1tvo za opazovanje in prou\xc4\x8devanje ptic Slovenije\n_START_PARAGRAPH_\nDru\xc5\xa1tvo za opazovanje in prou\xc4\x8devanje ptic Slovenije (kratica: DOPPS) je verjetno najve\xc4\x8dja in ena najstarej\xc5\xa1ih nevladnih naravovarstvenih organizacij v Sloveniji. Ustanovljeno je bilo leta 1979. Zdru\xc5\xbeuje ljubitelje ptic in narave po vsej Sloveniji. Leta 2001 so prejeli status dru\xc5\xa1tva, ki deluje v javnem interesu ohranjanja narave, leta 2009 pa status dru\xc5\xa1tva, ki deluje v javnem interesu na podro\xc4\x8dju varstva okolja v Republiki Sloveniji._NEWLINE_Dru\xc5\xa1tvo \xc5\xa1teje ca. 1000 \xc4\x8dlanov in ima tri pisarne (centralno v Ljubljani in dve regionalni v Kopru in v Mariboru), v katerih dela 20 zaposlenih._NEWLINE_So polnopravni partner svetovne zveze za varstvo ptic BirdLife International, ki samo v Evropi zdru\xc5\xbeuje ve\xc4\x8d kot 2 milijona \xc4\x8dlanov.\n_START_SECTION_\nDejavnosti dru\xc5\xa1tva\n_START_PARAGRAPH_\nPoslanstvo DOPPS je varovanje ptic in njihovih habitatov z raziskavami, naravovarstvenimi aktivnostmi, popularizacijo ornitologije, izdajateljsko in izobra\xc5\xbeevalno dejavnostjo ter sodelovanjem z drugimi nevladnimi in vladnimi organizacijami._NEWLINE_Dru\xc5\xa1tvo izdaja znanstveno revijo Acrocephalus, poljudnoznanstveno revijo Svet ptic ter monografije o varstvu in raz\xc5\xa1irjenosti ptic v Sloveniji.'